

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 024-02/22-01/22**

**URBROJ: 2186-3-02-22-2**

**Cestica, ­21.12.2022.**

**ZAPISNIK**

 sa 11. sjednice Općinskog vijeća Općine Cestica održane dana 20. prosinca 2022. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić, Ana Kutnjak, Denis Kotolenko, Nikola Ščuric, Žarko Rodeš, Josip Cestar

**ODSUTNI:** Ivan Hohnjec, Tomislav Lazar, Marijan Županić, Matija Dregarić

**OSTALI PRISUTNI:** Mirko Korotaj (općinski načelnik), Ksenija Borić

**ZAPISNIČAR:** Gabriela Kos

 Predsjednik Vijeća Darko Majhen otvara 11. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 9 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 10. sjednice pa predsjednik pita prisutne da li ima kakvih primjedbi na Zapisnik? Kako primjedaba nema stavlja Zapisnik sa 10. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 10 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

Pošto se nitko ne javlja za postavljanje pitanja Predsjednik vijeća prelazi na utvrđivanje dnevnog reda za 11. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 9 glasova:

**Dnevni red:**

1. Donošenje III. Izmjena i dopuna Proračuna Općine Cestica za 2022. godinu
2. II. izmjene i dopune Programa održavanja komunalne infrastrukture na području općine Cestica za 2022. godinu
3. II. izmjene i dopune Programa gradnje objekata i uređaja komunalne infrastrukture za 2022. godinu
4. Prijedlog Odluke o osnivanju Javne ustanove za predškolski odgoj i obrazovanje - Dječji vrtić Cestica
5. Prijedlog Odluke o sufinanciranju smještaja djece u predškolsku ustanovu
6. Prijedlog Odluke o davanju prethodne suglasnosti na opće uvjete isporuke komunalne usluge ukopa pokojnika
7. Prijedlog Odluke o davanju prethodne suglasnosti na opće uvjete isporuke komunalne usluge obavljanje dimnjačarskih poslova
8. Prijedlog Odluke o prihvaćanju ponude za prodaju nekretnine u Gospodarskoj zoni Cestica – lokacija Otok Virje
9. Prijedlog Analize stanja sustava civilne zaštite na području Općine Cestica za 2022. godinu

**Točka 1.**

 **III. IZMJENA I DOPUNA PRORAČUNA OPĆINE CESTICA ZA 2022. GODINU**

**a)II. izmjene i dopune Programa održavanja komunalne infrastrukture na području općine Cestica za 2022. godinu**

1. **II. izmjene i dopune Programa gradnje objekata i uređaja komunalne infrastrukture za 2022. godinu**

Predsjednik vijeća otvara točku 1. i daje riječ načelniku.

Načelnik daje kratko obrazloženje 1. točke, planirani Proračun za 2022. godinu bio je 32.191.686,00 kn, a smanjen je za 5.798.500,00 kn iz razloga što nisu došla sva predviđena europska sredstva, a također je iz Proračuna maknut projekt širokopojasnog interneta. Došlo je do povećanja nekih stavaka kao što su održavanje komunalne infrastrukture, intelektualnih usluga, sređivanje imovinsko-pravnih odnosa te pisanje projekata, a trenutno imamo planiranih projekata za 9.000.000,00 eura. Sve o čemu je općinski načelnik pričao detaljno je objašnjeno u obrazloženju.

Predsjednik vijeća otvara raspravu.

Pošto se nitko ne javlja za raspravu Predsjednik vijeća daje III. Izmjene i dopune Proračuna Općine Cestica za 2022. godinu sa II. izmjenama i dopunama Programa održavanja komunalne infrastrukture na području općine Cestica za 2022. godinu i II. izmjenama i dopunama Programa gradnje objekata i uređaja komunalne infrastrukture za 2022. godinu na usvajanje. Od 9 vijećnika/ca 8 vijećnika glasa za i 1 je suzdržani. Predsjednik vijeća konstatira da su III. Izmjene i dopune Proračuna Općine Cestica za 2022. godinu sa Programima **usvojene većinom glasova**.

**Točka 2.**

**ODLUKA O OSNIVANJU JAVNE USTANOVE**

**ZA PREDŠKOLSKI ODGOJ I OBRAZOVANJE - DJEČJI VRTIĆ CESTICA**

Predsjednik vijeća otvara točku 2. te daje riječ načelniku koji govori o tome kako se Općina javila na natječaj – Mjeru 7.4.1. izgradnja i nadogradnja vrtića, na kojoj smo prošli i gdje smo već odradili javnu nabavu te smo pred potpisivanjem ugovora sa izvođačem radova. Nadalje smo u obvezi od izgradnje vrtića osnovati javnu ustanovu, a pošto je to proces koji traje godinu dana sigurno počet će se donošenjem ove odluke koju šaljemo ministarstvu na zakonitost.

 Otvara se rasprava.

Vijećnik Ivan Bednjanić Bunić upućuje na neke gramatičke pogreške koje se usvajaju.

Vijećnik Žarko Rodeš postavlja pitanje zašto nismo dali neko ime vrtiću, recimo kao ''Zeko'', ''Bubamara'' te dodaje da je osnivanje vrtića bila jedna od točki iz predizbornog programa i podržava ovu odluku. Načelnik odgovara da se ime vrtića u čitavom tom procesu može promijeniti.

Nitko se više ne javlja za raspravu, te predsjednik vijeća daje Odluku o osnivanju Javne ustanove za predškolski odgoj i obrazovanje - Dječji vrtić Cestica na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o osnivanju Javne ustanove za predškolski odgoj i obrazovanje - Dječji vrtić Cestica **usvojena jednoglasno**.

**Točka 3.**

**ODLUKA O SUFINANCIRANJU**

 **SMJEŠTAJA DJECE U PREDŠKOLSKU USTANOVU**

Predsjednik vijeća otvara točku 3. i daje riječ načelniku koji govori o tome kako smo na 10. sjednici usvojili odluku o povećanju ekonomske cijene vrtića, a ovom odlukom moramo usvojiti omjer plaćanja općine i roditelja.

Otvara se rasprava.

Vijećnik Žarko Rodeš postavlja pitanje da li se ta odluka odnosi na sadašnji vrtić ''Zeko'' ili na javnu ustanovu? Načelnik odgovara da za postojeći vrtić, a i do sada smo imali odluku usvojenu sa omjerom plaćanja.

Nitko se više ne javlja za raspravu, te daje Odluku o sufinanciranju smještaja djece u predškolsku ustanovu na usvajanje.

Od 9 vijećnika/ca, 8 vijećnika/ca glasa za i 1 je suzdržani. Predsjednik vijeća konstatira da je Odluka o sufinanciranju smještaja djece u predškolsku ustanovu **usvojena većinom glasova**.

**Točka 4.**

**ODLUKA O DAVANJU PRETHODNE SUGLASNOSTI**

**NA OPĆE UVJETE ISPORUKE KOMUNALNE USLUGE UKOPA POKOJNIKA**

Predsjednik vijeća otvara točku 4. te daje riječ pročelnici koja govori o tome kako smo od Cvjećarnice Anemone zaprimili dopis kojim nas traže suglasnost na opće uvjete isporuke komunalne usluge ukopa pokojnika, a općinsko vijeće sukladno Zakonu o komunalnom gospodarstvu usvaja te opće uvjete.

Otvara se rasprava.

Nitko se ne javlja za raspravu, te predsjednik vijeća daje Odluku o davanju prethodne suglasnosti na opće uvjete isporuke komunalne usluge ukopa pokojnika na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o davanju prethodne suglasnosti na opće uvjete isporuke komunalne usluge ukopa pokojnika **usvojena jednoglasno**.

**Točka 5.**

**ODLUKE O DAVANJU PRETHODNE SUGLASNOSTI**

**NA OPĆE UVJETE ISPORUKE KOMUNALNE USLUGE OBAVLJANJE DIMNJAČARSKIH POSLOVA**

Predsjednik vijeća otvara točku 5. te daje riječ pročelnici koja govori o tome kako smo od Dimax-a j.d.o.o. iz Varaždina zaprimili dopis kojim nas traže suglasnost na opće uvjete isporuke komunalne usluge obavljanja dimnjačarskih poslova, a općinsko vijeće sukladno Zakonu o komunalnom gospodarstvu usvaja te opće uvjete.

Otvara se rasprava.

Nitko se ne javlja za raspravu, te predsjednik vijeća daje Odluku o davanju prethodne suglasnosti na opće uvjete isporuke komunalne usluge obavljanje dimnjačarskih poslova na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o davanju prethodne suglasnosti na opće uvjete isporuke komunalne usluge obavljanje dimnjačarskih poslovao poslovima **usvojena jednoglasno**.

**Točka 6.**

**ODLUKA O PRIHVAĆANJU PONUDE ZA PRODAJU NEKRETNINE**

**U GOSPODARSKOJ ZONI CESTICA – LOKACIJA OTOK VIRJE**

Predsjednik vijeća otvara točku 6. te moli načelnika za obrazloženje. Načelnik objašnjava kako je zaprimljen iskaz interesa od Krunoslava Premužića iz Donje Voće za izgradnjom proizvodne hale u Gospodarskoj zoni Otok Virje te je raspisani natječaj za prodaju.

Otvara se rasprava.

Vijećnik Darijan Vinter napominje da se u odluci nakon cijene 3,05 dopiše po m². Usvojit će se prijedlog.

Vijećnik Žarko Rodeš govori o tome kako već 20 godina imamo istu cijenu po kojoj prodajemo zemljište te da bi to trebalo povećati. Načelnik odgovara da ćemo na jednom od idućih vijeća donijeti takvu odluku ali ćemo prije procijeniti zemljište.

Nitko se više ne javlja za raspravu, te predsjednik vijeća daje Odluku o prihvaćanju ponude za prodaju nekretnine u Gospodarskoj zoni Cestica – lokacija Otok Virje na usvajanje.

Od 9 vijećnika/ca, svi glasaju za. Predsjednik vijeća konstatira da je Odluka o prihvaćanju ponude za prodaju nekretnine u Gospodarskoj zoni Cestica – lokacija Otok Virje **usvojena jednoglasno**.

**Točka 7.**

**ANALIZA STANJA SUSTAVA CIVILNE ZAŠTITE**

**NA PODRUČJU OPĆINE CESTICA ZA 2022. GODINU**

Predsjednik vijeća otvara točku 7. te daje riječ pročelnica koja ukratko objašnjava koji su planski dokumenti doneseni tokom godine i koje su sve zadaće operativnih snaga te koje aktivnosti su provedene kroz godinu.

Otvara se rasprava.

Nitko se ne javlja za raspravu, te predsjednik vijeća daje Analizu stanja sustava civilne zaštite na području Općine Cestica za 2022. godinu na usvajanje.

Od 9 vijećnika/ca, svi glasaju za. Predsjednik vijeća konstatira da je Analiza stanja sustava civilne zaštite na području Općine Cestica za 2022. godinu **usvojena jednoglasno**.

Predsjednik vijeća konstatira da smo iscrpili dnevni red sjednice vijeća, no prije samog zaključivanja daje riječ načelniku koji govori o predstojećem događaju, a to je ulazak Hrvatske u Schengen te neka očekuju obilježavanje toga, a o čemu će biti obaviješteni.

Predsjednik vijeća zahvaljuje vijećnicima/cama na dolasku, čestita svima Božić i Novu 2023. godinu te zaključuje 11. sjednicu Općinskog vijeća Općine Cestica.

Sjednica završila u 19:30 sati.

ZAPISNIČAR:

Gabriela Kos

 PREDSJEDNIK OPĆINSKOG VIJEĆA:

 Darko Majhen, mag.pol.